Κώστας Χατζηκώστας

Ο Κώστας Χατζηκώστας ήταν Έλληνας ποδοσφαιριστής, ο οποίος αγωνιζόταν ως μέσος στην ομάδα του Άρη Θεσσαλονίκης από το 1955 μέχρι το 1966.

Καριέρα
Ο Χατζηκώστας πραγματοποίησε την πρώτη του εμφάνιση με την πρώτη ομάδα του Άρη στον αγώνα κυπέλλου εναντίον του Εθνικού Έδεσσας, στις 28 Μαρτίου 1956. Παρ' όλα αυτά, μέχρι το καλοκαίρι του 1958 χρησιμοποιήθηκε σε λίγες περιπτώσεις, αφού το δίδυμο των χαφ ήταν ο Ηλίας Κεμαλίδης με τον Πολυχρόνη Στεργιώτη. Μετά την αποχώρηση του τελευταίου από τους "κίτρινους", ο Χατζηκώστας πήρε θέση βασικού και αγωνίστηκε σε δέκα αγώνες του πρωταθλήματος Θεσσαλονίκης του 1959, πετυχαίνοντας τρία τέρματα και βοηθώντας τους "κίτρινους" να κατακτήσουν το τοπικό πρωτάθλημα. Στη συνέχεια, ο Άρης προκρίθηκε στην τελική φάση του πανελλήνιου πρωταθλήματος, όπου αγωνίστηκε και στους δεκαοχτώ αγώνες της ομάδας του.

Στις πρώτες χρονιές της Α' Εθνικής χρησιμοποιήθηκε ανελλιπώς από τους προπονητές του στο χώρο του κέντρου, ενώ προωθούνταν και στην επιθετική γραμμή σε διάφορες περιπτώσεις. Τον Δεκέμβριο του 1962, μετακόμισε στις Ηνωμένες Πολιτείες μαζί με τον συμπαίκτη του Ηλία Κεμαλίδη, με σκοπό την επαγγελματική αποκατάσταση. Στα τέλη της σεζόν 1962-63, δέχτηκαν τηλεγράφημα από τη διοίκηση του Άρη, η οποία τους ζητούσε να επιστρέψουν στην Ελλάδα για να βοηθήσουν τον σύλλογο στην προσπάθεια που έκανε για να παραμείνει στην κατηγορία. Οι δύο αθλητές ανταποκρίθηκαν και ο Άρης πέτυχε την παραμονή του, κερδίζοντας την Προοδευτική με 3-1 σε αγώνα μπαράζ.

Οι δύο ποδοσφαιριστές αποφάσισαν να παραμείνουν στη Θεσσαλονίκη και ο Χατζηκώστας έγινε αρχηγός του Άρη, αποτελώντας έναν από τους βετεράνους αθλητές μπροστά σε μία νέα γενιά ποδοσφαιριστών του συλλόγου. Στο πρωτάθλημα του 1963-64 πέτυχε πέντε τέρματα, βοηθώντας τους "κίτρινους" να καταλάβουν την έκτη θέση και την έξοδο στο κύπελλο Διεθνών Εκθέσεων της σεζόν 1964-65, όπου ο Άρης αντιμετώπισε την ιταλική ΑΣ Ρόμα, καταφέρνοντας να έλθει ισόπαλος στο Καυτανζόγλειο Στάδιο με 0-0, πριν ηττηθεί στη Ρώμη με 3-0.

Την επόμενη χρονιά, ο Άρης αντιμετώπισε τη γερμανική Κολωνία, πετυχαίνοντας την πρώτη του νίκη σε ευρωπαϊκές διοργανώσεις, κερδίζοντας με 2-1 στη Θεσσαλονίκη, στις 26 Οκτωβρίου 1965. Είκοσι ημέρες αργότερα, οι "κίτρινοι" ηττήθηκαν με 2-0 στη Γερμανία, χάνοντας την ευκαιρία να πάρουν την πρώτη τους ευρωπαϊκή πρόκριση.

Στο τέλος της σεζόν 1965-66, ο Χατζηκώστας αποσύρθηκε από την ενεργό δράση αλλά παρέμεινε με ενεργό ρόλο μέσα στον σύλλογο, όντας προπονητής των τμημάτων υποδομής, αλλά και βοηθός προπονητή στην πρώτη ομάδα. Τη σεζόν 1984-85, ανέλαβε την τεχνική ηγεσία για τον αγώνα κατά του Πανιωνίου στις 21 Οκτωβρίου 1984, όπου οι "κίτρινοι" έφεραν εκτός έδρας ισοπαλία με 1-1. Στον συγκεκριμένο αγώνα, αντικατέστησε τον Αντώνη Γεωργιάδη, μέχρι να έλθει στη θέση του ο Τάις Λίμπρεχτς.

Έχασε τη ζωή του σε αυτοκινητιστικό δυστύχημα το 1994, σε ηλικία 58 ετών.

Στατιστικά

</div>

Παραπομπές

Πηγές 

 Βασίλης [άγνωστο επίθετο], Την καρδιά αν ρωτήσεις ποτέ...Αυτοί που μας έφτασαν ως τα εκατό, αυτοέκδοση, 2014. ISBN 978-960-93-5927-6
 Χατζηκώστας Κώστας | aris.re

Έλληνες ποδοσφαιριστές
Ποδοσφαιριστές Άρη Θεσσαλονίκης
Μέσοι ποδοσφαιριστές
Προπονητές ποδοσφαίρου Άρη Θεσσαλονίκης